Euroopan hiili- ja teräsyhteisön ja Turkin tasavallan välisellä Euroopan hiili- ja teräsyhteisön perustamissopimuksen solvetamisalaan kuuluvien tuotteiden kaupasta tehdyllä sopimuksella perustetun sekakomitean päätös N:o 1/99,tehty 23 päivänä helmikuuta 1999,EHTY:n ja Turkin sekakomitean työjärjestyksen hyväksymisestä (1999/192/EHTY)



Virallinen lehti nro L 066 , 13/03/1999 s. 0030 - 0032



EUROOPAN HIILI- JA TERÄSYHTEISÖN JA TURKIN TASAVALLAN VÄLISELLÄ EUROOPAN HIILI- JA TERÄSYHTEISÖN PERUSTAMISSOPIMUKSEN SOVELTAMISALAAN KUULUVIEN TUOTTEIDEN KAUPASTA TEHDYLLÄ SOPIMUKSELLA PERUSTETUN SEKAKOMITEAN PÄÄTÖS N:o 1/99, tehty 23 päivänä helmikuuta 1999, EHTY:n ja Turkin sekakomitean työjärjestyksen hyväksymisestä(1999/192/EHTY) SEKAKOMITEA, joka ottaa huomioon Euroopan hiili- ja teräsyhteisön ja Turkin tasavallan välisen sopimuksen Euroopan hiili- ja teräsyhteisön perustamissopimuksen soveltamisalaan kuuluvien tuotteiden kaupasta ja erityisesti sen 14 artiklan 3 kohdan ja 19 artiklan, ON PÄÄTTÄNYT SEURAAVAA: 1 artikla Jäsenyys 1. Sopimuspuolet nimeävät edustajansa EHTY:n ja Turkin sekakomiteaan, jäljempänä "komitea". Komitean jäsenten ollessa estyneinä kokouksiin voivat osallistua heidän edustajansa. 2. Nimettyjen edustajien lisäksi kokouksiin voi osallistua heitä avustavia virkamiehiä. Komitea voi päättää avustavien virkamiesten määrän. Komitea voi päättää kutsua muita henkilöitä osallistumaan kokouksiinsa tarkkailijoina. 3. Komitean kokoukset eivät ole julkisia, ellei komitea päätä toisin. 2 artikla Toimikaudet 1. Komitean puheenjohtajana on vuorottaisina yhden vuoden pituisina kausina yhteisön edustaja eli Euroopan yhteisöjen komission edustaja ja Turkin tasavallan edustaja. Ensimmäinen kausi alkaa päivänä, jona ensimmäinen komitea kokoontuu ensimmäisen kerran. 2. Puheenjohtajana toimiva sopimuspuoli vastaa sihteeristön tehtävistä. 3. Euroopan yhteisöjen komission edustaja ja Turkin nimeämä edustaja toimivat yhdessä komitean sihteereinä. 3 artikla Kokoukset 1. Komitea kokoontuu kerran vuodessa. Kiireellisissä tapauksissa sopimuspuolet voivat järjestää erityiskokouksia. Kumman tahansa sopimuspuolen esittämät tällaisia kokouksia koskevat pyynnöt osoitetaan senhetkiselle puheenjohtajalle. Puheenjohtajan on kutsuttava erityiskokous koolle kymmenen päivän kuluessa pyynnön vastaanottamisesta, jollei pyynnön esittäneen sopimuspuolen kanssa toisin sovita. 2. Puheenjohtaja laatii alustavan esityslistan jokaista kokousta varten. Kokouskutsu ja alustava esityslista lähetetään 9 artiklassa tarkoitetuille vastaanottajille viimeistään seitsemän päivää ennen kokousta. Alustavan asiakirjan mukana on lähetettävä kaikki tarvittavat alustavat asiakirjat. 3. Edellä 2 kohdassa vahvistettua aikataulua ei sovelleta 1 kohdan mukaisesti koolle kutsuttuihin kiireellisiin kokouksiin. 4. Komitea hyväksyy esityslistan kunkin kokouksen alussa. Komitea voi päättää ottaa esityslistalle aiheen, jota ei ole alustavalla esityslistalla. Asia, jonka vuoksi kokouksen koolle kutsumista on pyydetty 1 kohdan mukaisesti, on otettava esityslistalle. Komitean kokoukset pidetään vuorotellen Brysselissä ja Ankarassa sopimuspuolten yhteisestä sopimuksesta, jolleivät sopimuspuolet toisin sovi. 4 artikla Kustannukset 1. Euroopan yhteisö ja Turkin tasavalta vastaavat kumpikin komiteaan osallistumisestaan aiheutuvista kustannuksista sekä henkilöstö-, matka- ja oleskelukustannusten että posti- ja televiestintäkustannusten osalta. 2. Euroopan yhteisö vastaa kokousten tulkkauskustannuksista sekä asiakirjojen käännös- ja kopiointikustannuksista lukuun ottamatta turkin kieleen tai turkin kielestä tulkkaamisesta tai kääntämisestä aiheutuneita kustannuksia, joista vastaa Turkin tasavalta. 3. Muista kokousten järjestämisestä aiheutuvista kustannuksista vastaa kokoukset järjestävä sopimuspuoli. 5 artikla Kirjalliset menettelyt Kiireellisissä tapauksissa komitea voi tehdä päätöksiä tai antaa suosituksia kirjallista menettelyä käyttäen. 6 artikla Pöytäkirja 1. Sihteerit laativat puheenjohtajan valvonnassa jokaisesta kokouksesta pöytäkirjaluonnoksen kolmen päivän kuluessa kokouksesta. 2. Pääsääntöisesti pöytäkirjassa on esityslistan jokaisen kohdan osalta: - komitealle toimitetut asiakirjat, - kannat, joiden merkitsemistä pöytäkirjaan sopimuspuoli on pyytänyt, - komitean tekemät päätökset, sen antamat suositukset, sen hyväksymät kannat ja sen tekemät päätelmät. 3. Komitean tekemien päätösten ja sen antamien suositusten tekstit liitetään pöytäkirjaan. 4. Pöytäkirjaluonnos annetaan komitealle sen hyväksyttäväksi. 5. Komitean hyväksyttyä pöytäkirjan hyväksymisen aikana toiminut puheenjohtaja ja komitean sihteerit allekirjoittavat sen ja se lähetetään 9 artiklassa tarkoitetuille vastaanottajille. 7 artikla Säädökset 1. Komitean säädökset annetaan yhteisellä suostumuksella, ja niiden antamisen aikana toiminut puheenjohtaja ja komitean sihteerit allekirjoittavat ne. 2. Komitean päätökset ja suositukset varustetaan otsikolla "Päätös" tai "Suositus", jota seuraa järjestysnumero, teko- tai antopäivä ja kuvaus aiheesta. 3. Puheenjohtaja toimittaa jäljennökset kaikista päätöksistä ja suosituksista 9 artiklassa tarkoitetuille vastaanottajille. 4. Sopimuspuolet voivat päättää komitean päätösten ja suositusten julkaisemisesta virallisessa lehdessään. 8 artikla Kielet Komitean päätökset tehdään ja suositukset annetaan yhteisön virallisilla kielillä ja turkin kielellä. 9 artikla Vastaanottajat 1. Komitean tämän työjärjestyksen mukaisesti tekemät päätökset ja antamat suositukset lähetetään myös Euroopan yhteisöjen komissiolle, jäsenvaltioiden pysyville edustustoille Euroopan unionissa ja Turkin pysyvälle edustustolle Euroopan unionissa. 2. Komitealle tarkoitettu kirjeenvaihto osoitetaan sen puheenjohtajalle. 10 artikla Alakomiteat ja työryhmät Jos komitea pitää sitä tarpeellisena, se voi päättää perustaa sellaisia pysyviä ja/tai tilapäisiä alakomiteoita tai työryhmiä, jotka avustavat sitä sen tehtävien hoitamisessa sen vahvistamien sääntöjen ja menettelyjen mukaisesti. 11 artikla Yhteysryhmä 1. Euroopan hiili- ja teräsyhteisön ja Turkin tasavallan välisen Euroopan hiili- ja teräsyhteisön perustamissopimuksen soveltamisalaan kuuluvien tuotteiden kaupasta tehdyn sopimuksen 19 artiklalla perustettu yhteysryhmä muodostuu kummankin sopimuspuolen edustajista. Hiili- ja terästeollisuuden edustajia kutsutaan kokoontumaan samanaikaisesti yhteysryhmän kanssa ja välittämään ryhmälle edustajien keskustelujen tulokset, jos sopimuspuolet pitävät tätä tarkoituksenmukaisena. 2. Yhteysryhmän puheenjohtajana on vuorotellen Euroopan yhteisöjen komission edustaja ja Turkin edustaja. 3. Jollei jompikumpi sopimuspuoli toisin vaadi, sopimuksen toimimista koskevista kysymyksistä keskustellaan ensiksi yhteysryhmässä. 4. Yhteysryhmä esittää komissiolle kertomuksia toiminnastaan. 5. Yhteysryhmä kokoontuu vähintään kerran vuodessa vuorotellen kummankin sopimuspuolen alueella 12 artikla Luottamuksellisuus Jollei komitea toisin päätä, sen ja yhteysryhmän työhön sovelletaan ammatillista salassapitovelvollisuutta, sanotun kuitenkaan rajoittamatta muiden sovellettavien määräysten soveltamista. 13 artikla Tämä päätös tulee voimaan päivänä, jona se tehdään. 14 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 23 päivänä helmikuuta 1999. EHTY:n ja Turkin sekakomitean puolesta Salvatore SALERNO Puheenjohtaja